
Priekšlikums

PADOMES ĪSTENOŠANAS LĒMUMS,

ar ko Polijai atļauj ieviest īpašu atkāpi no Padomes Direktīvas 2006/112/EK par kopējo pievienotās vērtības nodokļa sistēmu 26. panta 1. punkta a) apakšpunkta un 168. panta

PASKAIDROJUMA RAKSTS

1. Priekšlikuma konteksts

Saskaņā ar 395. pantu Padomes 2006. gada 28. novembra Direktīvā 2006/112/EK par kopējo pievienotās vērtības nodokļa sistēmu
 (turpmāk — “PVN direktīva”) Padome ar vienprātīgu lēmumu pēc Komisijas priekšlikuma var atļaut jebkurai dalībvalstij ieviest īpašus pasākumus, kas ir atkāpes no minētās direktīvas noteikumiem, lai vienkāršotu pievienotās vērtības nodokļa (PVN) iekasēšanas procedūru vai lai nepieļautu noteiktu veidu nodokļu nemaksāšanu vai izvairīšanos no nodokļu maksāšanas.

Polijas Republika vēstulē, kas 2009. gada 16. novembrī reģistrēta Komisijas Ģenerālsekretariātā, lūdza atļauju ieviest pasākumu, atkāpjoties no PVN direktīvas 26. panta 1. punkta a) apakšpunkta un 168. panta.

Saskaņā ar PVN direktīvas 395. panta 2. punktu Komisija 2009. gada 14. decembra vēstulē informēja pārējās dalībvalstis par Polijas Republikas pieprasījumu. Komisija 2009. gada 17. decembra vēstulē informēja Polijas Republiku, ka tās rīcībā ir visa informācija, kas vajadzīga lūguma izvērtēšanai turpmāk izklāstītajā veidā.

Lielākā daļa Polijas Republikas uzņēmumu, vairāk nekā 95 %, ir klasificēti kā mikrouzņēmumi, no kuriem daudzi ir ģimenes uzņēmumi, un tādējādi automobiļi, kuri pieder šiem uzņēmumiem vai kurus tie nomā, bieži tiek izmantoti gan saimnieciskās darbības, gan privātām vajadzībām, bet lielāki uzņēmumi savus darbiniekus bieži atalgo, izmantojot nefinansiālus labumus, piemēram, uzņēmuma automobiļus, ko izmanto gan saimnieciskās darbības, gan privātām vajadzībām. Īsi sakot, lielāko daļu uzņēmumiem piederošo automobiļu izmanto gan saimnieciskās darbības, gan privātām vajadzībām. Pašlaik uzņēmumam, kurš izmanto transportlīdzekli privātām vajadzībām, jāatskaita aprēķinātais PVN (no realizācijas) par izmantošanu privātām vajadzībām saskaņā ar PVN direktīvas 26. panta 1. punkta a) apakšpunktu.

Tā kā dažu transportlīdzekļu konstrukcija padara tos vienlīdz piemērotus gan saimnieciskās darbības, gan privātām vajadzībām, Polijas iestādes norāda, ka ir grūti kaut cik precīzi noteikt, kādā apjomā nodokļu maksātājs izmanto šos transportlīdzekļus privātām vajadzībām. Tas attiecas ne tikai uz nodokļu maksātājiem, bet arī uz nodokļu iestādēm, kurām jāpārbauda privātās izmantošanas apjoms. 

Lai pārvarētu šīs grūtības un vienkāršotu PVN sistēmas piemērošanu, Polijas Republika lūdz atkāpi, lai atceltu konkrētu transportlīdzekļu izmantošanas privātām vajadzībām aplikšanu ar nodokli, kā arī līdz 60 % ierobežotu priekšnodokļa atskaitījumus par šo transportlīdzekļu sākotnējo iegādi vai nomu. Šo procentuālo apjomu ir noteikušas Polijas iestādes, novērtējot vidējo laiku, cik ilgi šāda veida transportlīdzekļus izmanto saimnieciskās darbības vajadzībām. 

Atskaitīt var ne vairāk kā PLN 6000. Šis skaitlis ir noteikts, pamatojoties uz standarta automobiļa cenu (PLN 55 000), un tā mērķis ir novērst pārmērīgu atskaitīšanu par luksusa automašīnām, jo to izmantošana privātām vajadzībām ir vairāk iespējama. 

Šis pasākums attiecas uz transportlīdzekļiem, kuru maksimālā kravnesība pārsniedz 500 kg un kopējais maksimālais svars ir 3,5 tonnas. Izņēmums ir transportlīdzekļi, kuri nepārprotami paredzēti tikai uzņēmējdarbībai, it īpaši transportlīdzekļi, kuri pirkti tālākai pārdošanai vai nomai, transportlīdzekļi, kas principā paredzēti kravu pārvadāšanai, speciālie transportlīdzekļi (piemēram, transportlīdzekļi, kas nodrošina palīdzību uz ceļiem, iekrāvēji un katafalki) un transportlīdzekļi, kas paredzēti vismaz 10 personu pārvadāšanai, ieskaitot vadītāju. Šāda dalījuma mērķis ir ierobežot pasākuma piemērošanu, attiecinot to tikai uz tiem transportlīdzekļiem, ko var izmantot gan saimnieciskās darbības, gan privātām vajadzībām.

2. Apspriešanās ar ieinteresētajām personām un ietekmes novērtējums

Apspriešanās un neatkarīgu ekspertu atzinums nebija vajadzīgs.

3. Priekšlikuma juridiskie aspekti

Ar šo lēmumu Polijai atļauj ieviest īpašu atkāpi no PVN direktīvas 26. panta un 168. panta attiecībā uz PVN atskaitīšanu par konkrētu transportlīdzekļu pirkšanu, iegādi, importu, nomu vai īri.

Šis lēmums ir pamatots ar PVN direktīvas 395. pantu.

Šis lēmums attiecas uz atļauju, kas piešķirta dalībvalstij pēc tās lūguma, un nerada nekādas saistības.

Ņemot vērā stingro laika un darbības jomas ierobežojumu, īpašais pasākums šķiet proporcionāls izvirzītajam mērķim.

Saskaņā ar PVN direktīvas 395. pantu atkāpe no kopējiem PVN noteikumiem iespējama tikai ar Padomes vienprātīgu lēmumu pēc Komisijas priekšlikuma. Padomes lēmums ir vienīgais piemērotais instruments, jo to var adresēt atsevišķai dalībvalstij.

4. Ietekme uz budžetu

Priekšlikumam nav negatīvas ietekmes uz Savienības budžetu.

5. Izvēles elementi

Priekšlikumā ir iekļauta turpināmības klauzula.

2010/0161 (NLE)

Priekšlikums

PADOMES ĪSTENOŠANAS LĒMUMS,

ar ko Polijai atļauj ieviest īpašu atkāpi no Padomes Direktīvas 2006/112/EK par kopējo pievienotās vērtības nodokļa sistēmu 26. panta 1. punkta a) apakšpunkta un 168. panta

EIROPAS SAVIENĪBAS PADOME,

ņemot vērā Līgumu par Eiropas Savienības darbību, 

ņemot vērā Padomes 2006. gada 28. novembra Direktīvu 2006/112/EK par kopējo pievienotās vērtības nodokļa sistēmu
 un jo īpaši tās 395. panta 1. punktu,

ņemot vērā Eiropas Komisijas priekšlikumu,

tā kā:

(1) Vēstulē, kas 2009. gada 16. novembrī reģistrēta Komisijas Ģenerālsekretariātā, Polija lūdza atļauju ieviest īpašu atkāpi no Direktīvas 2006/112/EK noteikumiem par tiesībām atskaitīt priekšnodokli.

(2) Komisija 2009. gada 14. decembra vēstulē informēja pārējās dalībvalstis par Polijas pieprasījumu. Komisija 2009. gada 17. decembra vēstulē paziņoja Polijai, ka tās rīcībā ir visa informācija, ko tā uzskata par vajadzīgu, lai izvērtētu pieprasījumu.

(3) Daži transportlīdzekļi pēc konstrukcijas ir vienlīdz piemēroti izmantošanai privātām vajadzībām un saimnieciskās darbības vajadzībām. Pašlaik, ja nodokļu maksātājs vēlas izmantot privātām vajadzībām transportlīdzekli, par kura pirkšanu priekšnodoklis ir atskaitīts pilnā apjomā vai daļēji, tam jāatskaita aprēķinātais PVN (no realizācijas) par tādu izmantošanu. Tomēr nodokļu maksātājam ir grūti precīzi noteikt izmantošanu privātām vajadzībām, un nodokļu iestādēm – to uzraudzīt.

(4) Tādēļ, lai vienkāršotu pievienotās vērtības nodokļa (PVN) iekasēšanas procedūru, Polija lūdz atkāpi, lai līdz 60 % ierobežotu tiesības atskaitīt PVN par tādu konkrētu transportlīdzekļu pirkšanu, iegādi, importu, nomu vai īri, kurus izmanto gan saimnieciskās darbības, gan privātām vajadzībām. Pēc tam nodokļa maksātājam vairs nebūs jāatskaita aprēķinātais PVN (no realizācijas) par transportlīdzekļa izmantošanu privātām vajadzībām.

(5) Īpašais pasākums jāpiemēro tikai attiecībā uz transportlīdzekļiem, kuru maksimālā kravnesība pārsniedz 500 kg un maksimālais svars ir 3,5 tonnas, un PVN samazinājums nepārsniedz PLN 6000. Maksimālais PVN atskaitījums ir noteikts, lai novērstu pārmērīgu PVN atskaitīšanu par luksusa automašīnu pirkumu vai nomu, jo to izmantošana privātām vajadzībām ir vairāk iespējama. Izņēmums neattiecas uz transportlīdzekļiem, kas paredzēti īpašu funkciju veikšanai, piemēram, transportlīdzekļiem, kas nodrošina palīdzību uz ceļiem, katafalkiem un iekraušanas transportlīdzekļiem, kā arī atkārtotai pārdošanai vai nomai paredzētiem transportlīdzekļiem.

(6) Atļaujai jābūt spēkā ierobežotu laikposmu, un tāpēc tā zaudē spēku 2013. gada 31. decembrī. Ņemot vērā līdz minētajam datumam gūto pieredzi, var novērtēt, vai atkāpe joprojām ir pamatota.

(7) Atkāpe neatstāj negatīvu iespaidu uz Savienības pašas resursiem, ko veido iekasētais pievienotās vērtības nodoklis,

IR PIEŅĒMUSI ŠO LĒMUMU. 

1. pants

Atkāpjoties no Direktīvas 2006/112/EK 168. panta, Polijai atļauj līdz 60 % ierobežot tiesības atskaitīt PVN par transportlīdzekļu pirkšanu, iegādi, importu, nomu vai īri, nepārsniedzot PLN 6000.

Šis ierobežojums attiecas tikai uz transportlīdzekļiem, kuru maksimālā atļautā kravnesība pārsniedz 500 kg un maksimālais svars ir 3,5 tonnas.

2. pants

Šā lēmuma 1. pants neattiecas uz šādu kategoriju transportlīdzekļiem:

(1) atkārtotai pārdošanai, nomai vai īrei paredzētiem transportlīdzekļiem,

(2) kravu pārvadāšanai paredzētiem transportlīdzekļiem,

(3) īpašu funkciju veikšanai paredzētiem transportlīdzekļiem, 

(4) vismaz 10 personu pārvadāšanai, ieskaitot vadītāju, paredzētiem transportlīdzekļiem.

3. pants

Atkāpjoties no Direktīvas 2006/112/EK 26. panta 1. punkta a) apakšpunkta, Polijai atļauj neuzskatīt par pakalpojumu sniegšanu par atlīdzību to, ka nodokļa maksātājs savām vai sava personāla privātajām vajadzībām vai, plašākā nozīmē, citiem mērķiem nekā savas saimnieciskās darbības vajadzībām izmanto transportlīdzekli, uz kuru attiecas šā lēmuma 1. pantā minētais ierobežojums. 

4. pants

Šis lēmums zaudē spēku 2013. gada 31. decembrī.

5. pants

Šis lēmums ir adresēts Polijas Republikai.

Briselē,


Padomes vārdā —


priekšsēdētājs

